Lars Barfoed (KF), 2010-02-04:
Det er de gode intentioners dag i dag.
Socialistisk Folkeparti har igen her et beslutningsforslag på banen, som indeholder gode intentioner og gode forslag, som jo kan være med til at reducere lastbilers CO2-udledning.
Der er opremset en række ideer i beslutningsforslaget, som man kunne bruge til at reducere CO2-emissionen og for så vidt også forurening fra lastbiler.
Så langt, så godt.
Det er helt i overensstemmelse med regeringens politik, at vi skal gøre noget for at reducere CO2-udledningen fra lastbiler, og så vil jeg tilføje: og for alle mulige andre biler og i det hele taget for transportsektoren.
Det er der, kæden hopper af for SF.
Det er en forfejlet klimapolitik, en forfejlet transportpolitik at lave sådan en særlig særdelmålsætning for lastbiler på CO2-området.
Det kan vi simpelt hen ikke støtte.
Regeringen har jo sammen med forligspartierne bag den grønne transportaftale fra 2009 sat som et mål, at vi skal begrænse transportens emissioner og CO2-udledning på en omkostningseffektiv måde.
Det vil sige, at vi skal hen at finde de steder, hvor vi kan nedsætte CO2-emissionen, hvor det koster mindst for samfundet, og det er vigtigt.
Transportsektoren skal uden tvivl yde sit bidrag til at opfylde kravet om en samlet reduktion på mindst 20 pct. af CO2-udledningen fra de ikkekvoteomfattede sektorer i 2020.
Som nævnt er jeg positiv over for de initiativer, som transporterhvervet også selv har taget, og som jo er nævnt som eksempel i beslutningsforslaget her.
De ligger i en god forlængelse af de konkrete initiativer, der er sat i gang som følge af bl.a. transportaftalen.
En vigtig opgave for det nye Center for Grøn Transport i Transportministeriet er jo netop at etablere en frivillig certificeringsordning for danske transportvirksomheder, som altså samlet set kan sørge for, at man agerer på en klimavenlig og miljøvenlig måde.
I det videre arbejde med den certificeringsordning vil netop DTL's publikation »Transportens vej til et bedre klima – 49 veje til at spare på brændstoffet«, som jo er fremhævet i beslutningsforslaget, indgå.
Vi skal se på, om der er nogle konkrete barrierer, som hindrer erhvervet i at implementere de tilsyneladende og umiddelbart meget fornuftige tiltag, som er nævnt i publikationen.
Der arbejder regeringen altså bredt på, at vi sikrer en bæredygtig transportsektor, der samtidig kan honorere samfundets krav til en effektiv og øget mobilitet.
De ting skal hænge sammen, hvis vi stadig væk skal have et samfund, hvor vi har høj velstand og en høj produktivitet.
Jeg kan også nævne arbejdet med, og det har flere jo nævnt under det tidligere beslutningsforslag, at indføre kørselsafgifter, samtidig med at vi så nedsætter registreringsafgiften, som både har et sigte med hensyn til trængsel og med hensyn til, at vi skal have en grønnere og mere bæredygtige transport her i landet.
Jeg vil også gerne nævne de mange investeringer, der er besluttet i forlængelse af transportaftalen, herunder ikke mindst investeringer, som understøtter en mere miljørigtig transport, især når det gælder satsningen på kollektiv trafik.
Og så er jeg fuldstændig enig med forslagsstillerne i, at Danmark naturligvis ikke kan løse den her udfordring alene.
Vi arbejder i regeringen derfor samtidig og meget målrettet på, at vi fremmer en række af de virkemidler i EU-regi.
Et eksempel på den fælleseuropæiske indsats på området er jo kravene om uddannelse i bl.a. energieffektiv køreteknik for lastbilchauffører, som netop er blevet en del af den lovpligtige chaufføruddannelse i EU.
Et andet eksempel er arbejdet for at fremme kravene til dækkenes rullemodstand, og muligheden for at anvende modulvogntog er også et godt eksempel.
Så alt i alt er regeringen meget enig i intentionen bag beslutningsforslaget, men vi kan ikke bakke op om, at der skal være sådan en særmålsætning for lastbilerhvervet.
Tiden er nok ikke inde til nu at lave flere handlingsplaner.
Nu har vi lavet en stor grøn transportplan i et bredt flertal her i Folketinget med tilslutning fra Socialistisk Folkeparti.
Nu skal vi gøre arbejdet med at få implementeret de mange konkrete initiativer, som er besluttet og sat i søen i det seneste år.
På den baggrund kan regeringen ikke støtte beslutningsforslaget.